送楊闢秀才
作者：歐陽修
朝代：宋

paragraphs: 吾奇曾生者，始得之太學。
初謂獨軒然，百鳥而一鶚。
既又得楊生，羣獸出麟角。
乃知天下才，所識慚未博。
楊生初誰師，仁義而禮樂。
天姿樸且茂，美不待追琢。
始來讀其文，如渴飲醴酪。
既坐即之談，稍稍吐鋒鍔。
非唯富春秋，固已厚天爵。
有司選羣材，繩墨困量度。
胡爲謹毫分，而使遺磊落。
至寶異常珍，夜光驚把握。
駭者棄諸塗，竊拾充吾橐。
其於獲二生，厥價玉一瑴。
嗟吾雖得之，氣力獨何弱。
帝閽啟巖巖，欲獻前復却。
遽令扁舟下，飄若吹霜籜。
世好競辛鹹，古味殊淡泊。
否泰理有時，惟窮見其確。